Ir-Regolament tal-Kummissjoni (KE) Nru 1070/1999
tal-25 ta' Mejju 1999
li jemenda l-Anness mar-Regolament (KE) Nru 1107/96 dwar ir-reġistrazzjoni ta' l-indikazzjonijiet ġeografiċi u d-denominazzjonijiet ta' l-oriġini skond il-proċedura stabbilita fl-Artikolu 17 tar-Regolament tal-Kunsill (KEE) Nru 2081/92
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 2081/92 ta' l-14 ta' Lulju 1992 dwar il-protezzjoni ta' l-indikazzjonijiet ġeografiċi u d-denominazzjonijiet ta' l-oriġini għall-prodotti u l-oġġetti ta' l-ikel agrikoli [1], kif l-aħħar emendat bir-Regolament (KE) Nru 1068/97 [2], u b'mod partikolari l-Artikolu 17(2) tiegħu,
(1) Billi l-isem (Feta) innotifikat mill-Gvern Grieg skond l-Artikolu 17 tar-Regolament (KEE) Nru 2081/92 kien reġistrat bħala isem ta' l-oriġini protett bir-Regolament tal-Kummissjoni (KE) Nru 1107/96 [3], kif l-aħħar emendat bir-Regolament (KE) Nru 590/1999 [4];
(2) Billi, b'riżultat tas-sentenza tal-Qorti tal-Ġustizzja tas-16 ta' Marzu 1999, dan ir-Regolament ġie annullat safejn u sakemm din tirreġistra (Feta) bħala isem ta' l-oriġini protett; billi, b'riżultat ta' dan, l-isem fil-kwistjoni huwa mħassar mir-"Reġistru ta' denominazzjoni protetta ta' oriġini u indikazzjonijiet ġeografiċi protetti" u mill-Anness ta' miegħu,
ADOTTAT DAN IR-REGOLAMENT:
Artikolu 1
1. L-isem (Feta) huwa mħassar mir-"Reġistru ta' denominazzjoni protetta ta' oriġini u indikazzjonijiet ġeografiċi protetti".
2. Fl-Anness mar-Regolament (KE) Nru 1107/96 taħt l-intestaturi "Ġobnijiet" u "Greċja" fil-Parti A, "Prodotti elenkati fl-Anness II mat-Trattat tal-KE, maħsub għall-konsum mill-bniedem", l-isem (Feta) (IOP) huwa mħassar.
3. Skond l-Artikolu 17(3) tar-Regolament (KEE) Nru 2081/92, l-isem (Feta) jibqa' protett fil-livell nazzjonali sa dak iż-żmien li fih tittieħed deċiżjoni f'dan ir-rigward.
Artikolu 2
Dan ir-Regolament għandu jidħol fis-seħħ fil-jum tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fil-25 ta' Mejju 1999.